Afsonderingsregulasies: SA’ners weer gedreig met misdaadrekord, tronkstrafRonald Lamola, die minister van justisie en korrektiewe dienste, (Foto: GCIS) Ronald Lamola, die minister van justisie en korrektiewe dienste, het Woensdag bevestig dat taxibestuurders of winkeleienaars vervolg sal word, sou passasiers of klante sonder ’n masker in ’n taxi of winkel toegelaat word. Lamola het Woensdagmiddag gedurende ’n virtuele mediakonferensie gesê dié oortreders sal óf ’n waarskuwing óf ’n boete óf tronkstraf van tot ses maande opgelê kan word indien hy of sy versuim om te verseker dat passasiers of klante maskers dra te midde van die Covid-19-pandemie. Die minister het verduidelik dat dit dus diegene, en nié die passasier of die klant sonder ’n masker nie, sal wees wat van die oortreding van regulasies in terme van die Rampbestuurswet aangekla sal word. Die lot van só ’n persoon sal dan in die hande van die betrokke landdros geplaas word wat die saak hanteer. Volgens Lamola sal die landdros die omstandighede waaronder daar nie ’n masker gedra is nie in ag neem voordat daar op ’n waarskuwing, boete of tronkstraf besluit sal word. Die boetebedrag sal ook van die landdros afhang. Indien die persoon skuldig bevind word, sal dit tot ’n misdaadrekord lei – hetsy hy of sy ’n boete of tronkstraf opgelê is, het Lamola bevestig. Bheki Cele, minister van polisie (Foto: GCIS) Bheki Cele, minister van polisie, het op sy beurt Suid-Afrikaners daarop gewys dat die koop, verkoop en vervoer van alkohol en tabakprodukte ook gestraf sal word te midde van die verbod op dié produkte gedurende die afsonderingstydperk. Oortreders sal ook ’n boete of tronkstraf opgelê word. Cele het verder gesê polisiëring en padblokkades sal opgeskerp word om te verseker dat drank en tabakprodukte nie vervoer word nie. Die minister het verduidelik dat alkohol tuis gedrink mag word, maar nié in die openbaar nie. Oortreders van die aandklokreël sal ook vervolg word mits hulle nie ’n permit of verklaarbare rede vir beweging tussen 21:00 en 04:00 kan verskaf nie. Suid-Afrikaanse Polisiediens Argieffoto Foto: SAPD, Facebook Cele het gesê altesaam 7 021 polisiebeamptes het reeds positief getoets vir die nuwe koronavirus, van wie 53 gesterf het. Altesaam 2 021 het reeds van die virus herstel en 4 949 is tans in isolasie. Altesaam 150 polisiebeamptes word tans in ’n hospitaal behandel en 53 het reeds van die virus herstel. Volgens Cele is die meeste gevalle in die Wes-Kaap, Gauteng, Oos-Kaap en KwaZulu-Natal aangemeld. Dit is ook hierdie plekke wat die betrokke brandpunte vir misdaad is, het Cele verduidelik. Volgens die minister is altesaam 685 klagtes sedert die instel van die algehele landwye afsondering teen beamptes van die polisie en metropolisie aanhangig gemaak, waarvan 227 reeds ondersoek en afgehandel is. Dié klagtes sluit in aanranding en die afvuur van vuurwapens. Departement van korrektiewe dienste Argieffoto Foto: veooz.com Altesaam 3 688 bevestigde gevalle van Covid-19 is teen Maandag in die 243 tronke oor die hele land aangemeld van wie 2 203 korrektiewe beamptes en 1 485 gevangenes is. Dít dui op 1,02% van alle gevangenes in die land. Altesaam 2 235 van diegene, hetsy korrektiewe beamptes of gevangenes, het reeds herstel hoewel 15 gevangenes en 31 korrektiewe beamptes tot op hede weens die virus gesterf het. Daar is dus 239 aktiewe gevalle van Covid-19 binne die departement van korrektiewe dienste. Departement van binnelandse sake Aaron Motsoaledi, minister van binnelandse sake, het in antwoord op ’n vraag gedurende die mediakonferensie bevestig dat daar sedert 27 Maart met die instel van algehele landwye afsondering en die afgelope Maandag byna 540 000 bewegings oor die land se grense opgemerk is. Dit is egter nie duidelik hoeveel daarvan onwettig plaasgevind het nie, het die minister verduidelik.